Йоханес Бехер
Лицето ми е нива

Превод от немски: Венцеслав Константинов, —

chitanka.info

Лицето ми е нива! Набраздено,

Разровено поле от скръб! Без ред

Дълбае времето, неутолено

От бръчките, от образа ти блед.

Лицето ми е нива! А скръбта —

Сеяч! Ори ти, моя скръб! Изравяй

Самоизмамата, надменността —

Скръбта на страдащите не забравяй

И преори лицето ми без мяра!

Засей го с горести и този път!

Лицето ми е нива, угар стара:

Орачи и сеячи го плодят…

И от глъбта му светлина прелива

И става лик… Лицето ми е нива!

1938

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.